Tottenham, echipa internaționalului român Radu Drăgușin, evoluează în această seară, de la ora 22.00, împotriva lui Manchester City, într-un meci restanță care ar putea decide viitoarea campioană a Angliei.
În lupta pentru titlu din Premier League au mai rămas Arsenal (86 de puncte) și Manchester City (85 de puncte), echipa lui Pep Guardiola având un meci în minus, cel cu Tottenham, cu o singură etapă rămasă de disputat, la finalul săptămânii.
Cum în ultima rundă Arsenal și Manchester City joacă acasă cu Everton, respectiv West Ham, cel mai probabil că soarta campionatului se va decide marți seară, pe terenul lui Tottenham, echipă care mai speră încă la ocuparea locului patru, calificant în Liga Campionilor (Spurs se poate apropia la 2 puncte de Aston Villa).
Chiar și-așa, fanii lui Tottenham au făcut o presiune uriașă în social media pentru ca echipa să se ”predea” contra lui City, cu scopul de a o încurca pe marea rivală din Londra, Arsenal, lucru recunoscut de antrenorul Postecoglou.
"Dacă mergi pe social media, 99% dintre fani vor ca Spurs să piardă cu Manchester City. Dar vă rog, nu îmi spuneți că asta e lumea voastră. Dacă asta e, atunci ai nevoie de o consiliere. Înțeleg rivalitatea, dar nu voi înțelege niciodată cum să vrea cineva ca echipa lui să piardă", a declarat Postecoglou înaintea meciului.